دبى هى اماره من السبع امارات اللى اتحدت مع بعضهيا سنة 1971 و اتأسست دولة الامارات العربية المتحدة و هى موجودة شمال امارة ابو ظبي و جنوب غرب امارة الشارقة. دبي موجودة فى شبه جزيرة العرب وبتطل على الخليج الفارسى و العاصمة بتاعتها هى مدينة دبي. تاريخ المدينة المكتوب بيرجع لحوالي 180 سنة وهي بتشترك مع بقية الامارات فى الشئون الاقتصادية و العسكرية و السياسية و بتستقل فى حاجات تانية زي البوليس و المحليات. دبي هى تاني اكبر امارة فى الاتحاد فى المساحة ( بعد ابو ظبي) و اكبر امارة فى عدد السكان. دبي بتحكمها اسرة ال مكتوم من سنة 1833 و الحاكم الحالي للامارة هو الشيخ محمد بن راشد ال مكتوم و اللى هو كمان ريس الوزرا و نايب رئيس دولة الامارات. الامارة دي دخلها الاقتصادي مش معتمد على البترول بشكل اساسي على العكس من بقيت دول الخليج العربية وبتعتمد فى اقتصادها على التجارة و العقارات و الخدمات المالية و كمان على السياحة. (البترول و الغاز بيشكلو 6% بس من اجمالي اقتصادها). النهضة الاقتصادية والعمرانية الكبيرة اللى فى دبي عملتها شهرة عالمية بس كمان لفتت انظار منظمات حقوق الانسان اللى اصدرت كام تقرير انتقدت فيه اوضاع العمال الاجانب اللى بتوصل نسبتهم لحوالي 83% من عدد السكان.